Document ID: 31999R1662

31999R1662
L 197/25
SLUŽBENI LIST EUROPSKE UNIJE
28.07.1999.
UREDBA KOMISIJE (EZ) br. 1662/1999
od 28. srpnja 1999.
o izmjeni Uredbe (EEZ) br. 2454/93 o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (1), kako je zadnje izmijenjena Uredbom Europskog parlamenta i Vijeća (EZ) br. 955/1999 (2), a posebno njezin članak 249.,
(1)
Budući da Uredba Komisije (EEZ) br. 2454/93 (3), kako je zadnje izmijenjena Uredbom (EZ) br. 502/1999 (4), predviđa slučajeve u kojima se sukladno odluci Komisije smije odobriti pojednostavnjenje postupka unutarnje proizvodnje; budući da je primjereno izmijeniti postupak za dodjelu odobrenja za pojednostavljivanje posebnih trostranih trgovinskih tokova s dovoljno velikim brojem prethodnih izvoznih aktivnosti;
(2)
Budući da bi privremeni uvoz prijevoznih sredstava trebao odgovarati potrebama turizma u geografskim regijama Zajednice koje su ovisne o prometnim infrastrukturama trećih zemalja;
(3)
Budući da je iz gospodarskih razloga poželjno proširiti popis iz Priloga 87. PVC materijalima za preradu u zaslone za projekcije;
(4)
Budući da Uredbu (EEZ) br. 2454/93 treba stoga na odgovarajući način izmijeniti;
(5)
Budući da su mjere predviđene ovom Uredbom u skladu s mišljenjem Odbora za Carinski zakonik,
DONIJELA JE OVU UREDBU:
Članak 1.
Uredba (EEZ) br. 2454/93 mijenja se kako slijedi:
1.
Članak 601. stavak 6. zamjenjuje se sljedećim:
„6. Ako u zbroju prethodnih izvoza sudjeluje više od jedne države članice, postupak predviđen u članku 556. stavku 2. primjenjuje se na odgovarajući način.”;
2.
U članku 719. stavku 11. dodaje se sljedeća točka (d):
„(d)
u općim ili pojedinačnim slučajevima, osim onih iz točaka (a), (b) i (c), carinska tijela smiju fizičkim osobama s poslovnim nastanom na carinskom području Zajednice odobriti da na tom području koriste vozilo koje je na temelju pisanog ugovora unajmljeno izvan tog područja i koje ispunjava uvjete utvrđene u stavku 3. točki (c). Takvo odobrenje za korištenje se izdaje pod uvjetom da države u kojima su vozila unajmljena i registrirana odobre, pod usporedivim okolnostima, privremeni uvoz vozila koja su unajmljena i registrirana na carinskom području Zajednice.
Vozilo se ponovno izvozi ili vraća društvu za usluge iznajmljivanja automobila s poslovnim nastanom na carinskom području Zajednice za potrebe kasnijeg ponovnog izvoza u roku od osam dana od dana stupanja na snagu ugovora. Ugovor se mora predočiti na zahtjev carinskih tijela.”;
3.
Prilog 87. izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. srpnja 1999.

Labels: 8
3
11